Spoon River Anthology

Spoon River Anthology est una regorta de poesias in versu lìberu iscrita dae su poeta istadunidensu Edgar Lee Masters e publicada intre su 1914 e su 1915 in su Mirror de Saint Louis. Ònnia poesia contat, in forma de rètulu de làpide, sa vida de is bividores de sa bidda immaginària de Spoon River (nùmene chi benit dae unu riu chi esistit a beru e curret acanta de Lewistown, tzitade de residèntzia de Masters), interrados in su campusantu locale. Sa punna de Masters est de contare sa realidade de una biddighedda rurale americana, a foras de is fàulas chi is bivos contant a pitzus de sa vida issoro.

 Tema 
Sa prima editzione de sa regorta publicada in s'abrile de su 1915 contaiat 213 rètulos, essidos posca 243 prus The Hill (Su Montigru) in sa versione definitiva de su 1916. Sa regorta cumprendet deghennoe istòrias chi interessaiant unu totale de 248 personàgios chi cugùgiant agiumai totu is categorias e is mestieris umanos. Masters si proponiat de descrìere sa via umana contende is fatos de unu micro-cosmu, sa biddighedda de Spoon River. In apenditze a sa versione in limba originale b'est unu poemeddu èpicu-satìricu intituladu "The Spooniad"  in ue unu de is personàgios de su libru (Mr. Jonathan Swift Somers) cheret contare totu is fatos acontèssidos in Spoon River ma non resesset lassende·ddu sena agabbu.

Masters s'est ispiradu a persones esìstidas de a beru in is biddas de Lewistown e Petersburg, acanta de Springfield in Illinois, in ue issu fiat pesadu. Su piessìnniu prus de importu de is personàgios de Edgar Lee Masters est chi, essende mortos, non teniant prus nudda de pèrdere e tando podiant nàrrere cale si siat cosa a pitzus de sa vida issoro in sintzeridade totale. Segundu istudiosos medas, s'autore s'est ispiradu, nessi pro s'istrutura de s'òpera, a s'Antologia Palatina.

 Resèssida e crìtica 
Spoon River Anthology at retzidu crìticas positivas e est istadu acòllidu bene dae su pùblicu. Autores che Ezra Pound e Carl Sandburg dd'ant bantada in is retzensiduras issoro.

Persones medas ancora bias e a discansu connoschìbiles in is "rètulos" de s'òpera si nde sunt annugiados bidende is fainas issoro prus segretas e privadas publicadas in cussas poesias. Su libru fiat proibidu in is iscolas e librerias de Lewistown fintzas a su 1974.

Master at iscritu una sighidura de s'òpera, The New Spoon River, in ue is Spoon River est essida unu burgu de Chicago e is bividores suos si sunt urbanizados. S'òpera no at segudadu sa resèssida e is bantos de Spoon River Anthology.

In Itàlia, sa prima editzione est istada publicada in su 9 martzu 1943 dae sa domo editora Einaudi in s'ìnteri de su regìmene fascista, furriada in italianu dae Fernanda Pivano chi aiat lèghidu su libru originale sighende su consìgiu de Cesare Pavese e chi est istada posta in presone pro àere publicadu un'òpera chi contrariaiat is ideales fascistas.

Sa bidda de Lewistown at tzelebradu a s'autore ponende un'istàtua in su campusantu Oak Hill Cemetery e oferende una caminera in mesu a is tumbas chi ant ispiradu s'òpera. In su 2015 at festadu is 100 annos de sa publicatzione.

 Riferimentos 

Categoria:Template Webarchive - ligàmenes a s'Internet Archive
Categoria:Literadura